Papersnake/gushiwen huggingface dataset:
七十三吟
陆游（宋代）

七十三年事事新，涵濡幸作六朝民。
发无可白方为老，酒不能赊始觉贫。
末路已悲身是客，此心犹与物为春。
柴门勿谓常岑寂，时有乡邻请药人。
次韵刘尉雪后东冈寻梅
周紫芝（宋代）

雪压东冈千树梅，忍寒谁肯为渠来。却愁花底人如玉，羞得南枝不敢开。
再和贺及甫领西清先生荐牍 其二
程公许（宋代）

万里因人作远游，眼明西北有高楼。蛾眉嫁晚贞心在，閒倚春风唱石州。
水调歌头 其二 平山堂用东坡韵
方岳（宋代）

秋雨一何碧，山色倚晴空。江南江北愁思，分付酒螺红。

芦叶蓬舟千重，菰菜莼羹一梦，无语寄归鸿。醉眼渺河洛，遗恨夕阳中。

蘋洲外，山欲暝，敛眉峰。人间俯仰陈迹，叹息两仙翁。

不见当时杨柳，只是从前烟雨，磨灭几英雄。天地一孤啸，匹马又西风。
书窜
梅尧臣（宋代）

皇佑辛卯冬，十月十九日。
御史唐子方，危言初造膝。
曰朝有巨奸，臣介所愤嫉。
愿条一二事，臣职非妄率。
巨奸丞相博，邪行世莫匹。
曩时守成都，委曲媚贵昵。
银璫插左貂，穷腊使驰馹。
邦媛将侈夸，中金赉十镒。
为言寄使君，奇纹织纤密。
遂倾西蜀巧，日夜急鞭抶。
红经纬金缕，排枓斗八七。
比比双莲花，篝灯戴心出。
几日成几端，持行如鬼疾。
明年观上元，被服稳贤质。
灿然惊上目，遽尔有薄诘。
既闻所从来，佞对似未失。
且云虔至尊，於妾岂能必。
遂回天子颜，百事容丐乞。
臣今得粗陈，狡狯彼非一。
偷威与卖利，次第推甲乙。
是惟阴猾雄，仁断宜勇黜。
必欲致太平，在列无如弼。
弼亦昧平生，况臣不阿屈。
臣言天下言，臣身宁自恤。
君傍有侧目，喑哑横诋叱。
指言为罔上，废汝还蓬荜。
是时白此心，尚不避斧鑕。
虽令御魑魅，甘且同饴密。
既其弗可惧，复以强辞窒。
帝声亦大厉，论奏不及毕。
介也容甚闲，猛士胆为栗。
立贬岭外春，速欲为异物。
外内官忷忷，陛下何未悉。
即敢救者谁，襄执左史笔。
谓此傥不容，盛美有所咈。
平明中执法，怀疏又坚述。
介言或似狂，百岂无一实。
恐伤四海和，幸勿苦苍卒。
丞许迁英山，衢路犹嗟咄。
翌日宣白麻，称快颇盈溢。
阿附连谏官，去若坏絮虱。
其间因获利，窃笑等蚌鹬。
英州五千里，瘦马行{左马右失}{左马右失}。
毒蛇喷晓雾，昼与岚气没。
妻孥不同途，风浪过蛟窟。
存亡未可知，雨馆愁伤骨。
饥仆时後先，随猿拾橡栗，
越林多蔽天，黄甘杂丹橘。
万室通酿酤，抚远亡禁律。
醉去不须钱，醒来弄琴瑟。
山水仍怪奇，已可销忧郁。
莫作楚大夫，怀沙自沈汨。
西汉梅子真，去为吴市卒。
为卒且不惭，况兹别乘佚。
庙矶子
朱雘（清代）

大江过涪万，受水日以众。水性杂而争，往往邹鲁閧。

云安两恶滩，东阳庙矶共。夏冬异消长，危险相伯仲。

舟行十月交，东阳差无恐。猖獗独庙矶，水落势益纵。

怪石扼两傍，乱流竞一缝。被阻成轩轾，遭束乃错综。

蹙为盘涡深，激作鼓濆送。下陷窟千寻，上涌花四弄。

一苇蛇赴壑，万浪牛鸣瓮。放棹择强弱，打舷判轻重。

朋党互倾排，仇仇交击撞。情意忿不和，气力悍莫控。

有如诸道兵，不听一帅用。又如五方民，不服一国统。

神禹今则亡，谁能平洚洞。我谓息水斗，犹之息民讼。

水性不可逆，民情不可壅。王者决使导，《周官》一《禹贡》。

我欲铲乱石，快览蜀江空。
华亭道中
释道潜（宋代）

白水茫茫天四空，黄昏小雨湿春风。五更百舌催残梦，月到官河柳影中。
和尚书咏泉山瀑布十二韵
徐夤（唐代）

名齐火浣溢山椒，谁把惊虹挂一条。天外倚来秋水刃，

海心飞上白龙绡。民田凿断云根引，僧圃穿通竹影浇。

喷石似烟轻漠漠，溅崖如雨冷潇潇。水中蚕绪缠苍壁，

日里虹精挂绛霄。寒漱绿阴仙桂老，碎流红艳野桃夭。

千寻练写长年在，六出花开夏日消。急恐划分青嶂骨，

久应绷裂翠微腰。濯缨便可讥渔父，洗耳还宜傲帝尧。

林际猿猱偏得饭，岸边乌鹊拟为桥。赤城未到诗先寄，

庐阜曾游梦已遥。数夜积霖声更远，郡楼欹枕听良宵。
送王间赴长宁通判
晁公溯（宋代）

仰事各黄发，今为闾里荣。
共看朱绂贵，更益彩衣明。
泥轼幸小驻，羽觞当缓行。
期君如石建，烜赫汉西京。
南歌子
向子諲（宋代）

柳眼风前动，梅心雪后寒。年光浑似雾中看。报答风光无处、可为欢。

一曲聊收泪，三杯强自宽。新愁不耐上眉端。怕见长安归路、懒凭栏。
次韵汪以南閒居漫吟十首
方回（元代）

鱼龙古仙翁，诸人赖私淑。
五教绍虞敷，六艺极周郁。
邦侯绝相知，异君大雅姿。
胡欲撤皋比，不愿为人师。
老我羽已铩，栖此鹪鹩枝。
君当上青云，阿阁巢长离。
五月十三日过东冈看新竹时杨梅正熟红绿掩映甚可观也诗因及之
王鏊（明代）

新竹娟娟旧竹斑，东西俨立万琅玕。彊鞭迸占青松地，清荫浓添白石坛。

羽扇动摇香粉堕，杨梅点缀绛星攒。我来避暑年年事，锦箨无烦为制冠。
内阁春帖子
夏竦（宋代）

青阳乍整苍龙驾，紫宙初凝白鹤云。
曼寿无疆真荫远，九重嘉气日氤氲。
暮秋病起 其一
刘韵（清代）

年来多病少欢愉，离得绳床若梦苏。理鬓漫将尘镜拂，添香犹倩小鬟扶。

懒收红叶题银管，爱折黄花插玉壶。惆怅寒窗风雨夜，书帏照影一镫孤。
北固夜归
钟惺（明代）

游迟畏晚天，晚际反凄妍。
好月下山路，顺风归浦船。
云涛孤棹外，市坞半灯边。
回首苍苍处，金焦在乱烟。
古风其五十九首·其三十八
李白（唐代）

孤兰生幽园，众草共芜没。
虽照阳春晖，复悲高秋月。
飞霜早淅沥，绿艳恐休歇。
若无清风吹，香气为谁发。
南斋前众树披猖，红梅居间不肆，因为翦剔
杨万里（宋代）

道是司花定有神，元来造化在诗人。
扫除碧树无情朵，放出红梅恣意春。
梁北郊登歌二首 其二
沈约（南北朝）

至哉坤元，实惟厚载。躬兹奠飨，诚交显晦。或升或降，摇珠动佩。

德表成物，庆流皇代。纯虾不愆，祺福是赉。
杨地一招饮雪化水阻不得赴戏成简寄
戴梓（清代）

门巷卑洼积雪多，东风解冻路成河。一湾湛印天心月，三径遥连海面波。

问渡未能招鹢舰，望洋直欲理渔蓑。此身不到香浓处，惆怅斜阳自啸歌。
为小江陆君题号兼寓寿
王世贞（明代）

君家何处住，小割吴江东。浦色轻桡外，涛声高枕中。

素封千树足，绿友一瓿空。里社前为寿，兼闻报岁丰。
又和春雨
杨万里（宋代）

向来一旱鬓成丝，敢道新年雨脚垂。
未必催诗真强管，端令学稼失愁思。
只今且莫倾三峡，此後时须示一犁。
未爱少陵红湿句，可人却是道知时。
次韵严文炳暂别归吴门
陈造（宋代）

白驹絷维之，君乃再岁住。
政如何蓧翁，鸡黍止季路。
得句推敲余，每肯向予吐。
平生识丁字，颇亦指佳处。
只今妙著述，讵云工训故。
东陆方播和，南云遽回顾。
似闻汉诸公，交口河东赋。
挽袖不转头，欻作翩鸿去。
郡舍虽旧约，侯门有晚遇。
可忘酒招携，况识棋胜负。
老景乐事稀，春意骏足骛。
无令归骖前，怒风鏖花絮。
寿沪帅杨尚书
李刘（宋代）

八年黄伯颍川政，十载武侯沪水功。
还向碧幢揆初度，但愁绿诏启元戎。
生从峻极崧高降，寿在慈祥岂弟中。
今岁添杯添福禄，膝前文度伴仙翁。
赠玉泉真士
林景熙（宋代）

紫霞之佩绿玉筇，鞭笞鸾凤八极空。碧泓照人悬万瞳，黄冠无极趋下风。

自言试邑沧海东，飘忽风雨倾槐宫。湛卢夜吼将安从，尔来长啸招葛洪。

丹气不死横为虹，全胎十月还倥侗。三花自聚天无功，笑我双鬓垂秋蓬。

十年白石煮不红，安得四方上下如云龙。
寄林运使三首 其一
赵蕃（宋代）

番禺城下牂牁水，亦复分流过此州。使节长瞻万里外，尺书忽此五溪头。

酸寒应念卑堪说，奇胜聊云旧所游。岭海滞公犹未召，蛮荒著我更何尤。
台城路三首 其二
项鸿祚（清代）

暝烟寒飐秋星碧，低低傍帘穿户。露洗还明，风吹不灭，团扇轻教黏住。

迷藏院宇，正蟾月窥人，又无寻处。画烛银屏，坠欢空有碎蛩诉。

清宵漏长梦阻，悄惊梧叶下，凉影飞度。瘦竹虚廊，枯兰断甃，曾照离魂归去。

相思更苦，任尘黯书灯，练囊谁贮。解认前生，草根栖暗雨。
次韵倪巨济诗换怪石
李若水（宋代）

纷纷儿辈只轻肥，不爱笼烟小黛眉。
唯有幽人负高韵，为怜奇黛直新诗。
尘埃不染溪山梦，冠盖政妨麋鹿姿。
何日茅檐列千嶂，倚藜细看碧参差。
右丞相张公达明营别墅于汝川记可游者九处绘而为图贻书属晋陵孙某赋之 虾蟆石
孙觌（宋代）

天公磔蛙死，堕地化为石。魁然此江郊，面滞苍烟色。

葱茏一拳青，凝湛半蒿碧。犹疑老蟾窟，尚吐月中液。

我来蹈其背，坐睨倚天壁。鼓吹不复鸣，烟雨空寂历。
以书就楹联呈政梦梧斗眉两师台。乞米自惭，诗以志谢二首 其二
朱宝廉（清代）

久未寻三径，缁帷想邃冲。竹风驱酷暑，荷露迟晴烘。

漂泊怜嗷雁，凄凉入爨桐。流光悲冉冉，望月倚帘栊。
弋阳徐宰见过
韩淲（宋代）

幽深终日冷清清，谁肯乘春过水行。杂踏轩车虽达宦，从容杯酒信豪英。

静看声利身何绊，閒惜芳华意转倾。相对弦歌有馀咏，苦遭风雨也宜晴。
萧氏石冈十景诗为省身赋 其五 长泒洲
杨士奇（明代）

逶迤长泒洲，近带珠林浦。八月秋风清，瀰漫熟禾黍。
第一百八十
文天祥（宋代）

天寒霜雪繁，萧萧北风劲。
高鸟黄云暮，斗上捩孤影。
丙寅十四首效韦苏州
黄庭坚（宋代）

出身世丧道，解绶饥驱我。
杯中得醉乡，去就不复果。
岂为俗人言，达人傥余可。
又泛西溪诗十首 其四
刘跂（宋代）

扁舟如箭过前湾，飞鹭多情送我还。张起片帆风正急，回头已失蔡公山。
客去
陆游（宋代）

客来拈麈尾，客去拂床眠。
孤梦归湖上，残书堕枕边。
幽禽窥户语，落日傍窗妍。
暂尔名朝士，终然是地僊。
端溪大水歌 其一
卢原（明代）

端溪溪水自西来，谁把龙门石壁开。春涨便从山下泻，茫茫朝暮响于雷。
酬信仲见和二首 其二
胡寅（宋代）

不作悲秋赋，犹牵梦雨情。人心空恳迫，天听自昭明。

骤岂风能靡，和非雹与并。霤悬庐阜瀑，山映羽林兵。

已洒临菑汗，将漂石勒营。循良惭召父，调燮赖陈平。

方士田俱溉，先生道可耕。乱飘丝未理，急点射方争。

愿补天无漏，谁占坎不盈。云披心屡折，雷属耳常倾。

未说千箱满，聊欣八极清。幸令鹅贳死，那恤虹仍横。

银竹森犹亚，檐花落更萦。昆阳万矢尽，沧海几沤轻。

反照霞初散，中秋月已生。一杯相属处，忧虑洗京京。
大庙荐新麦
区大相（明代）

献新清庙庆年康，时食来牟举上方。御亩收时珠作粒，寝筵登上露凝香。

晨炊已属供槱火，熟荐还应得彘尝。闻道思文歌后稷，更将丰瑞颂君王。
嘲渊明
葛胜仲（宋代）

粟贮瓶中能几何，头巾漉酒苦无多。虽然清操标千古，试问还宁醉饱么。
东窗遣兴
陆游（宋代）

东窗徙倚当闲游，水长池鱼自满沟。花气袭人浑欲醉，鸟声唤满又成愁。

百年光景输攲枕，万里风烟入倚楼。欲写乌丝还懒去，诗名老去判悠悠。
右丞相张公达明营别墅于汝川记可游者九处绘而为图贻书属晋陵孙某赋之 金石台
孙觌（宋代）

曾台接丛霄，东西郁相望。地灵钟神秀，人物擅一方。

相居践台斗，争雄两巍卬。倚薄云雨近，蔽亏星月光。

陈迹恍如接，尊名缀前芳。独有真男子，平生盛孝章。
惠山寺并简窦公
苏绅（宋代）

绮塍行尽入松门，暂拂尘缨袖惹云。
海月未升楼上见，湖波初起坐中闻。
宝扉膜拜青莲相，石案傍行白{在疊右毛}纹。
促榻偶随居士语，煮茶烧栗到宵分。
端午
丘葵（宋代）

世乱逢端午，凄凉吊古心。
空存蒲长绿，不见黍包金。
蛇壑横人骨，鳌江绝古音。
追思前日事，愁比海波深。
次韵文伯与余游孤山
周紫芝（宋代）

客尘费爬搔，佳士要推挽。谁与同薄游，君来慰愁眼。

并湖得名山，水色淡平远。清泉手可掬，汲绠不畏短。

何人谈醉翁，但取瀹茗椀。古干不受寒，霜露阅岁晚。

向来后庭花，想像空婉娈。堂堂两使君，摹昼暗丹粉。

名节冠今古，风流未渠泯。处士一癯儒，万像共偃蹇。

珠玉俨在前，未肯作寒窘。胜游那可既，客意殊未满。

更当穷两高，岂复悔重趼。果腹尚可期，尝鼎安一脔。
春从天上来·幂幂尘埃
姬翼（元代）

幂幂尘埃。叹自古悠悠，不省沉埋。利名场上，人我丛中，单认这个形骸。念本来一点，谁无分、都是仙材。谩疑猜。唤千声酩酊，不肯头回。何日梦中惊觉，管识破从前，白蚁庭槐。洞天深处，霞友云朋，谈冰咀雪相陪。对紫芝幽圃，香风里、碧酒倾杯。信悠哉。有龙蟠虎绕，沉醉蓬
句
晏殊（宋代）

静寻啄木藏身处，间看游丝到地时。
题巾山
赵彦龄（宋代）

一夜空山闻杜鹃，落花流水两茫然。
凭栏不觉春归去，目极平芜绿际天。
山行
项斯（唐代）

青枥林深亦有人，一渠流水数家分。
山当日午回峰影，草带泥痕过鹿群。
蒸茗气从茅舍出，缲丝声隔竹篱闻。
行逢卖药归来客，不惜相随入岛云。
台城路 城南仁王寺散步
何振岱（清代）

幽蝉爱向斜阳语，声沉丛丛烟树。曲水流迟，西风转易，几叶秋树寻处。

孤吟谁与。对冉冉轻晖，萧萧荒趣。冷到鱼天，疏罾收了远山暮。

清游顿惊非故。任人归野店，灯催城鼓。水蓼花疏，岸枫叶落，漫忆题红前度。

扁舟自去。待挈榼盟鸥，展襟偕鹭。忆旧树凭，相看怎似汝。
初去临川
王安石（宋代）

东浮溪水渡长林，上坂回头一拊心。
已觉省烦非仲叔，安能养志似曾参。
忧伤遇事纷纷出，疾病乘虚亹亹侵。
未有半分求自赎，恐填沟壑更沾襟。
题灵山壁
颜发（宋代）

游尘野马皛晴光，僧舍无营日正长。
看罢一枰天欲暮，不知何处起渔榔。
琴曲歌辞。履霜操
韩愈（唐代）

父兮儿寒，母兮儿饥。儿罪当笞，逐儿何为。

儿在中野，以宿以处。四无人声，谁与儿语。

儿寒何衣，儿饥何食。儿行于野，履霜以足。

母生众儿，有母怜之。独无母怜，儿宁不悲。
和乐天示杨琼
元稹（唐代）

我在江陵少年日，知有杨琼初唤出。腰身瘦小歌圆紧，

依约年应十六七。去年十月过苏州，琼来拜问郎不识。

青衫玉貌何处去，安得红旗遮头白。我语杨琼琼莫语，

汝虽笑我我笑汝。汝今无复小腰身，不似江陵时好女。

杨琼为我歌送酒，尔忆江陵县中否。江陵王令骨为灰，

车来嫁作尚书妇。卢戡及第严涧在，其馀死者十八九。

我今贺尔亦自多，尔得老成余白首。
消梅
李錞（宋代）

曾看寒花弄寒月，月下横斜袅香雪。才令诗眼散春愁，已见青青子争结。

梦怀碧脆荐冰盘，细雨江南映远山。好事园林肯分我，不知尘土在长安。
水调歌头（用王冲之韵赠僧定渊）
王之道（宋代）

败屋拥破衲，惊飙漫飕F059。不离当处人见，操彗上蓝游。弹指九州四海，浪说其来云聚，其去等风休。莫作袈裟看，吾道惯聃丘。

齐死生，同宠辱，泯春秋。高名厚利，眇若天地一蜉蝣。闲举前人公案，试问把锄空手，何似步骑牛。会得个中语，净土在阎浮。
国士桥
李重华（清代）

南登国士桥，乃得豫子碑。豫子报智瑶，因难始见奇。

身死匪立名，志各有所为。愧彼怀贰心，万苦安足辞。

佳哉赵襄子，意实终始之。剑击号者三，壮士俱扬眉。

精诚感冥默，衣血为淋漓。忠臣值贤主，名义两不亏。

吾嗤马子长，刺客相等夷。斯人今则亡，事与皦日垂。

酹酒欲凭吊，乘传方飙驰。桥边呜咽水，千载流酸悲。
奉和袭美茶具十咏 茶瓯
陆龟蒙（唐代）

昔人谢塸堤，徒为妍词饰。岂如圭璧姿，又有烟岚色。

光参筠席上，韵雅金罍侧。直使于阗君，从来未尝识。
偈颂四十一首
释普宁（宋代）

每年三月十八，忆著痛恨入骨。
巨福山上望凌霄，万重山海烟波阔。
谩爇一炷兜罗木，唵，
喷喷{左口右发}{左口右发}。
九日会王修竹西楼预坐者七人以落霞与孤鹜齐
黄庚（元代）

冉冉五云深，山西日光薄，
登楼集群贤，纵目天宇廓。
落木悲徂年，寒光照杯酌。
浩歌兴悠然，意行非涧壑。
缅怀龙山游，此乐久寂寞。
胡为落帽人，白首恋宾幕。
醉余发诗情，分韵尽佳作。
吾爱漉酒巾，西风吹不落。
宿灵山院
王十朋（宋代）

灵山未是别乡山，回首吾庐咫尺间。明日出山家渐远，乡心从此上愁颜。
过白沟河
伊朝栋（清代）

蓼岸平沙尽日扬，蹇驴孤客意茫茫。白波一道通沧海，紫塞千盘阻太行。

云暗故山天共远，风清首夏草初芳。瓦桥关北频年过，莫照沦涟两鬓霜。
湖庄杂诗
曹彦约（宋代）

家家有分闲桃李，岁岁相亲旧燕莺。
老子今年风味恶，稻针麻甲尚关情。
敩劝学诗寄锜铤镳诸弟 其八
梁朝钟（清代）

宁贫而礼义，毋富以纵淫。天道必不爽，长眼看时人。
次李秋崖见寄韵
周密（宋代）

东风过雁带春声，半纸依然旧雨情。生事就荒抛橘隐，交情耐久有梅兄。

鹤归不记千年表，马老空惭万里名。闲想蘋花溪上笛，扁舟应许白鸥盟。
送吉州太守胡平一寺正赴召
杨万里（宋代）

忆昔乾道游璧水，君为秀孝侬博士。
逮今嘉泰归青原，侬为州民君剌史。
人生离合风中云，白发相逢有几人。
与君相逢又相别，不待折柳眉先颦。
如君岂弟民父母，春风风人夏雨雨。
忽然一夜飞秋霜，惊杀鴈骛兼豺狼。
政声无翼到天上，玉皇诏君登庙廊。
郎星卿月小借路，金华玉堂即高步。
中与贤关育凤麟，向来未有秉鸿钧。
秪今丞相破荒了，第一衣钵当传君。
渡洛游三乡书所见
张耒（宋代）

重云蔽南山，远见山雨白。
我行山之北，便与云雨隔。
西风来如山，零乱云物拆。
驱除信果决，霶霈绝余滴。
收雷如归师，蹄辙度南碛。
群峰涌地出，掀荡无留碧。
暮投三乡寺，落日在东壁。
钟鸣高阁晚，野迥见归翼。
还家晚川静，秋月未生魄。
聊资览物态，应用慰行役。
陈总领挽诗三首
魏了翁（宋代）

举头西日远，满扇北尘污。
病已关心腹，吾何爱发肤。
弯名逃越难，微服过商都。
忽复天开霁，依然只故吾。
拟四愁诗 其三
冯惟健（明代）

我所思兮在医闾，欲往从之路崎岖。凄凄霜露临丘墟，鹿场町疃依吾庐。

妻兮抱子愁独居，昨闻边关飞羽书。胡儿杀人如匹雏，将军敛兵不敢驱。

思之不见心踌蹰。
咏灯
徐夤（唐代）

分影由来恨不同，绿窗孤馆两何穷。荧煌短焰长疑暗，

零落残花旋委空。几处隔帘愁夜雨，谁家当户怯秋风。

莫言明灭无多事，曾比人生一世中。
日暮南窗纳凉
陆游（宋代）

冠盖尘沙得我憎，脱巾聊喜发鬅鬙。
素娥东涌行空阔，清吹南来扫郁蒸。
团扇正闲看破墨，矮床欹卧怯文藤。
扁舟归去应尤乐，莫羡金盘赐苑冰。
醉题埭西酒家
陆游（宋代）

阵阵新寒入布裘，偶乘小醉得闲游。
丹枫落日野桥晚，断雁湿云江路秋。
马得一鸣何恨斥，金经百链岂容柔？不知千载尘埃里，更有吾曹强项不？
小鸭
黄庭坚（宋代）

小鸭看从笔下生，幻法生机全得妙。
自知力小畏沧波，睡起晴沙依晚照。
衰感
宋祁（宋代）

眩罢目还暗，花残鬓益稀。
长吟病庄舄，孤愤老韩非。
坊酒叨常秩，鵰花滥赐衣。
家田耕熟未，元亮欲言归。
楚泽
李商隐（唐代）

夕阳归路后，霜野物声干。集鸟翻渔艇，残虹拂马鞍。

刘桢元抱病，虞寄数辞官。白袷经年卷，西来及早寒。
道无情 时在龙阳观，东川秋阳来请，丙戌元
尹志平（元代）

每夜三更问话。说破人情虚假。个个悟真宗。道心通。要望秋阳回意。莫纵高眠春睡。指日复归来。笑颜开。
小山丛竹四首 其三
董纪（明代）

地偏人迹稀，林静鸟声乐。松留石上阴，竹解风前箨。
独坐有怀杜伯高
陆游（宋代）

画桥通小市，深院欲黄昏。
爱月先移烛，留香每闭门。
李侯有佳句，乐令善清言。
老病贪搘枕，何由共一樽？
秋晚泊吴江塔院寄王抱节
李龏（金朝）

雨后沙虚古岸崩，水风霜气夜棱棱。冷烟粘柳蝉声老，高塔晴来独自登。
英宗皇帝挽词二首 其二
曾巩（宋代）

继文犹旦暮，归启已讴吟。画手传英气，书筠见德音。

铸铜馀故鼎，啄草付春禽。试望桥山路，萧萧翠柏深。
九日 其一
韩淲（宋代）

悠悠两高峰，眇眇见落木。病馀老身倦，登楼谩伸蹜。

兹晨有何味，酒面欲汎菊。常年得重九，高兴必徵逐。

谁知懒出门，搔发鬓已秃。子云虽识字，君平唯卖卜。

坐久风颇怒，新霜夜来肃。
投曾原伯运使二首
赵蕃（宋代）

远地书邮绝，长年属望劳。
要期亲帚柄，宁惮学舟操。
愧守藩篱小，难窥墙仞高。
秋风满天地，不废候虫号。
髑髅颂
黄庭坚（宋代）

黄沙枯髑髅，本是桃李面。
如今不忍看，当时恨不见。
业风相鼓击，美目巧笑倩。
无脚又无眼，著便成一片。
哭吴亦虚一首
刘一止（宋代）

髯吴少年日，轻车驾飞黄。授简千人中，风流蔼东梁。

根植苦不牢，一朝陨清商。谁者不归尽，我独哀此郎。

人物秀且美，叔夜惭龙章。眼看一抔土，瘗此白璧光。

空馀百篇诗，老语惊摧藏。孤儿将谁赖，门户如冰霜。

我非山巨源，感念徒悲伤。恨墨慰九泉，别语尚微茫。
蒹葭
邵锦潮（清代）

秋色浮江上，烟波共渺然。苍茫迷远渚，寥落向遥天。

折叶惊寒雁，飞花点钓船。伊人不可即，怅望水云边。
次韵子瞻过海
苏辙（宋代）

我迁海康郡，犹在寰海中。
送君渡海南，风帆若张弓。
笑揖彼岸人，回首平生空。
平生定何有，此去未可穷。
惜无好勇夫，从此乘桴翁。
幽子疑龙虾，牙须竟谁雄。
闭门亦勿见，一嗅同香风。
晨朝饱粥饭，洗钵随僧钟。
有问何时归，兹焉若将终。
居家出家人，岂复怀儿童。
老聃真吾师，出入初犹龙。
笼樊顾甚密，俯首姑尔容。
众人指我笑，缰锁无此工。
一瞬千佛土，相期兜率宫。
杨柳枝·一息来时流通气＊
王哲（金朝）

一息来时流通气＊。骋风流。不来一息破胞抽。这回休。若要依前常建贩，复从头。胞儿里面气重收。再＊偻。
北渚
陆游（宋代）

北渚露浓苹叶老，南塘雨过藕花稀。
新秋渐近蝉更急，残日已沉鸦未归。
铜镜面颜无药驻，玉关勋业与心违。
一蓑一笠生涯在，且醉苍苔旧钓矶。
途中寒食
许浑（唐代）

处处哭声悲，行人马亦迟。店闲无火日，村暖斫桑时。

泣路同杨子，烧山忆介推。清明明日是，甘负故园期。
绿筠轩观坡翁诗刻
韩淲（宋代）

野寺馀诗石，谁移榜县斋。閒来得寻句，小立为兴怀。

人俗真难疗，言高不可埋。窗前有疏竹，大嚼对吾侪。
瑞麦赞
林某（宋代）

淳熙天子，御图三七。
协气所钟，嘉禾乃出。
巴夔之山，亘连阡陌。
或两其歧，或六其脊。
惟是西门，近郊所植。
六六同颍，函三为一。
兹诚创见，图写漏逸。
乃知人为，不逮天力。
上方寅畏，摈华务实。
臣不敢献，私志于室。
采诗之官，汗青之笔。
编诸诗书，示此其质。
依韵和徐大夫凤凰池九首 其二
陆佃（宋代）

使君年老强搜奇，来傍吟窗拥被池。明月清风初未觉，白鸥黄鸟旧相知。

水通河汉无多地，凤在梧桐第几枝。好是与民同此乐，丰穰仍值太平时。
说之方忧韩公表大夫疾遽致仕乃蒙传视送陈州王枢密 其五
晁说之（宋代）

衮冕有人妖，钟鼓成国蠹。可怜淩霜干，不作济川具。

三易朝吾车，六诗暮吾辅。岂亦不自娱，菊径而兰亩。
句
元绛（宋代）

玉露精神山合沓，溪成文字水横斜。
哀徐朝议恭人潘氏
王之道（宋代）

爱子心惟壹，宜家语不烦。
雨添南涧藻，风偃北堂萱。
郁郁今同穴，诜诜正满门。
善哉摩顶记，归奉大慈尊。
主台州崇道观
项安世（宋代）

蓬莱别后六经春，新赐丹邱作羽人。
恰似昔人东望处，蓬莱径隔几由旬。
绍兴祀岳镇海渎四十三首
佚名（隋代）

俎豆纷披，金石繁会。
侑以贰尊，匪渎匪怠。
我画既周，我心孔砑。
憺兮容兴，彷佛如在。
题赵献可抚干池亭
葛绍体（宋代）

浸碧虚亭烟水中，参差荷渚小桥东。
露花相对立清晓，闲里丝桐歌舜风。
送王彦鲁
王安石（宋代）

北客怜同姓，南流感似人。
相分岂相忘，临路更情亲。
送吴龙图知江宁
王安石（宋代）

才高明主睠方深，属郡闻风自革心。
闾里不须多按治，山川从此数登临。
茅檐坐隔云千里，柏垄初抽翠一寻。
东望泫然知有寄，但疑公岂久分襟。
病中一二禅客见问，因以谢之
刘禹锡（唐代）

劳动诸贤者，同来问病夫。添炉烹雀舌，洒水净龙须。

身是芭蕉喻，行须筇竹扶。医王有妙药，能乞一丸无。
贺新郎·春事浑如客
赵以夫（宋代）

春事浑如客。趁新晴、花骢骄骏，纻衫轻窄。腊瓮初倾光欲动，笑把黄甘旋擘。更喜得、酒朋诗敌。陶写襟怀觞咏里，似风流、王谢当年集。忘尔汝，任争席。疏帘画舫梅妆白。看斜阳、波心镜面，照伊颜色。飘缈笙歌天上谱，一刻千金莫惜。谁信道、高楼占得。柳外暝烟人去也，但月钩、冷浸阑干湿。知过了，几寒食。
再和三篇
苏颂（宋代）

莫叹潜鳞久在池，已喧才誉满朝知。
雄辞自可吞云梦，博识应朝对仲师。
荣辱早谙真采选，竞谦不校古儒棋。
使还即见金门召，况有中和乐职诗。
春尽将巡永嘉早发钱唐回寄宪府诸公
孔天胤（明代）

方此轸离居，复当春候改。
落英空晓霏，垂条谢暄霭。
牵迹阻澄江，流筏纵沧海。
回缅武林云，知予片心在。
题信相寺黄筌画花竹
袁说友（宋代）

生成造化夺工夫，尽入黄家几画图。
可惜春来误游子，攀花不落有还无。
夏日别卢太卿（一作江津对雨送卢侍御）
武元衡（唐代）

汉水清且广，江波渺复深。叶舟烟雨夜，之子别离心。

汀草结春怨，山云连暝阴。年年南北泪，今古共沾襟。
宫词 其六十四
赵佶（宋代）

禁宇春围昼漏长，睿思宸极景相望。回环露浥苍苔合，一架荼蘼满殿香。
予初到筠即於酒务庭中种竹四丛杉二本及今三
苏辙（宋代）

种竹成丛杉出檐，三年慰我病厌厌。
剪除乱叶风初好，封植孤根笋自添。
高节不知尘土辱，坚姿试待雪霜沾。
属君留取障斜日，仍记当年此滞淹。
遣兴 其一
顾清（明代）

门掩青萝月，窗含绿树烟。咿吾閒白昼，寂寞任长年。

荒野无穷日，沧江不尽天。伤春复怀友，怅望一凄然。
和华岳过鄱阳湖
赵及甫（宋代）

蓦地波涛怒震霆，整冠危坐肯消魂。
乘风更驾飞帆去，要看夜潮生海门。
简毕叔滋觅牡丹
范成大（宋代）

冷落韶光谷雨寒，一年孤负倚阑干。
欲知春色偏浓处，须向香风迳里看。
阊门即事
张继（唐代）

耕夫召募逐楼船，春草青青万顷田。
试上吴门窥郡郭，清明几处有新烟。
晋献文子成室
佚名（先秦）

晋献文子成室，晋大夫发焉。张老曰：“美哉，轮焉！美哉，奂焉！歌老斯，哭老斯，聚国族老斯！”文子曰：“武也，得歌老斯，哭老斯，聚国族老斯，是全要领以从先大夫老九京也!”北面再拜稽首。君子谓之善颂善祷。
卜算子·绿翦一窗烟
吴兰修（清代）

绿翦一窗烟，夜漏如何许。
碧月蒙蒙不到门，竹露听如雨。
独自出篱根，树影拖鞋去。
一点萤灯隔水青，蛩作秋僧语。
得熊静程主簿书且诲以二父庚甲用旧韵奉寄
马廷鸾（宋代）

负米无亲不忍尝，谁为故老在邻墙。
百年宁复知耆旧，六甲犹能记岁阳。
襟佩书生联讲席，鼓旂骚将角名场。
斯文未敢荒先绪，白首遗孤靦最良。
楂庵严教主塔
释居简（宋代）

黄金扶膝起沉潜，一屈何须为老严。扫径雪苔封古甃，举头花雨落疏檐。

楂酸如橘尤多涩，语苦如荼久自甜。新霁林光净如洗，僧窗处处有孤蟾。
己未元日寄子
李曾伯（宋代）

子在衡州我桂州，两州相望共承流。
天回北斗又华旦，人立东风正黑头。
新岁五更三节序，老夫六十二春秋。
何时共对屠苏饮，应念孤云为倚楼。
祝英台近（赋揽秀园）
周密（宋代）

步玲珑，寻窈窕，瑶草四时碧。小小蓬莱，花气透帘隙。几回翠水小初，苍崖梅小，绮寮掩、玉壶春色。

柳屏窄。芳槛日日东风，几醉几吟笔。曲折花房，莺燕似相识。最怜灯影才收，歌尘初静，画楼外、一声秋笛。
江城子·示表侄刘国华
吴潜（宋代）

家园十亩屋头边。正春妍，酿花天。杨柳多情，拂拂带轻烟。别馆闲亭随分有，时策杖，小盘旋。
采山钓水美而鲜。饮中仙，醉中禅。闲处光阴，赢得日高眠。一品高官人道好，多少事，碎心田。
初到阙下
曹勋（宋代）

墨敕双驰侍帝傍，何堪窘步入明光。
退风久作翻风翼，倦客何明入客梁。
野寺残僧思缓步，断桥流水忆寒香。
何时裋褐携筇去，数里松声细麦冈。
钓台
项安世（宋代）

数仞山头一小亭，只消此地过平生。
崎岖狭世才伸脚，已被刘郎卖作名。
登狼山阁
齐唐（宋代）

海腹藏吴楚，天枢转斗牛。
夜分惊日浴，潮落见鲸游。
晚登京口倅厅富览二首
陈鉴之（宋代）

孙刘昔虎视，铁骑如风雷。
白水列苍嶂，今焉侑予杯。
功名诧一时，空云暂崔嵬。
衲子真英雄，一龛老岩隈。
渚宫观梅寄康侯
杨时（宋代）

欲驱残腊变春风，只有寒梅作选锋。
莫把疏英轻斗雪，好藏清艳月明中。
奉和文潜赠无咎篇末多见及以既见君子云胡不
黄庭坚（宋代）

荆公六艺学，妙处端不朽。
诸生用其短，颇复凿户牖。
譬如学捧心，初不悟己丑。
玉石恐俱焚，公为区别不。
和陈古民镜里花二首 其二
邓云霄（明代）

帘卷东风百卉芳，美人开匣对花旁。人如琼树能倾国，花入冰轮并赛妆。

漫道照容还照胆，谁怜分影不分香。从来色相皆空幻，难把双枝赠玉郎。
和济翁惠诗
杨万里（宋代）

语妙浑忘夜，杯行未厌频。
平生憎俗子，胜处要吾人。
巳结诗中社，仍居族里亲。
酒边不著句，何许见天真。
慈溪道中次伯兄韵
孙应时（宋代）

露洗三更月，秋澄万里天。潮生声荡潏，云渡影联翩。

物妙本无尽，世分直可怜。悠然一杯酒，横策自鸣舷。
元夜有作寄友人
孙承恩（明代）

今夕何夕光景浓，帝城和气蓬瀛中。六街灯照千门晓，银花火瀛摇春风。

春风淡荡春如许，远近儿童闻笑语。好香应自丽人来，翠袖罗帏共飘举。

罗帏翠袖见惊鸿，两两三三踏软红。更有王孙公子过，金鞍玉勒声玲珑。

院落笙歌齐斗巧，风光共惜今宵好。香风吹散隔帘云，夜深犹把金樽倒。

玉堂先生东海人，年年旅食京华春。寂寞残灯照枯坐，吟诗思苦偏伤神。

长歌短歌空激烈，玉漏沉沉犹未歇。短衣乘兴过君居，携手中庭踏明月。
次韵公实七月一日雨感怀二首 其二
洪炎（宋代）

日日愁随万绪多，遣愁不去若愁何。文书引睡翻黄卷，福地求生访绿萝。

酒厌银瓶聊注瓦，衣辞锦袄且披蓑。五更风雨作金石，助我贯珠商颂歌。
悼遯庵
释亮（宋代）

无端拗曲作直，平白换人眼睛。
而今双履归去，且喜天下太平。
里闬吟 其二
邵雍（宋代）

太平之盛事，天下之美才。人间无事日，都向洛中来。
次韵子瞻二月十日雪
苏辙（宋代）

春雪漫天密又稀，勾芒失据走灵威。
故欺贫窭冬裘尽，巧助遨游酒盏飞。
林下细花添百草，阶前轻素剪新机。
老农先解忧桑柘，九月家人当授衣。
宿黄花馆
杨发（唐代）

孤馆萧条槐叶稀，暮蝉声隔水声微。
年年为客路无尽，日日送人身未归。
何处迷鸿离浦月，谁家愁妇捣霜衣。
夜深不卧帘犹卷，数点残萤入户飞。
晚眺徐州延福寺
储嗣宗（唐代）

杉风振旅尘，晚景藉芳茵。片水明在野，万花深见人。

静依归鹤明，远惜旧山春。今日惜携手，寄怀吟白蘋.
陈长洲杨吴县访曲水园幼于携尊夜集以河阳花作县秋浦玉为人拈韵余得花字时二明府皆将入觐并以赠行
胡应麟（明代）

茆堂烧烛散林鸦，车骑联翩夕放衙。越峤移来闽海荔，吴天栽遍蜀城花。

朱弦和处双凌雪，玉舄翔时并带霞。翘首黄金天阙近，尽将离思入蒹葭。
约刘良叔观苔梅
方岳（宋代）

自洗铜壶倚碧栏，丁宁莫遗俗人看。
春柔转觉沈郎瘦，雨重那知范叔寒。
东阁酒深诗兴浩，南枝月冷角声酸。
孤山逋老曾题品，到得吾曹着语难。
即事
吕本中（宋代）

经旬困炮煮，今夕有微风。市井嚣尘外，溪山啸傲中。

秋凉亦不远，吾道恐终穷。准拟闽中士，今年一笑同。
游赵氏西园
张咏（宋代）

蜀中春艳世间殊，比竝陈园恐未如。
数里花光浮暖日，六街尘未见香车。
翻空雅乐催欢处，入格新诗上板初。
方信承平无一事，淮阳閒杀老尚书。
子温侄用再闻诵新作突过黄初诗作十诗见遗辄勉强次韵 其二
张扩（宋代）

退休小得计，耳冷百不闻。戎马叵奈何，四郊尚兵氛。

眼中习主簿，才似李将军。小试未为屈，有君如华勋。
龟堂杂兴
陆游（宋代）

三分带苦桧花蜜，一点无尘柏子香。
鼻观舌根俱得道，悠悠谁识老龟堂？
登镇南关昭德台 其二
张岳（明代）

振衣千仞瞰飞鸢，望极江山思渺然。百粤风烟画一幅，清时日月镜双悬。

天开正朔尊王会，地接金鳌立极年。横海昔贤堪勒柱，高台我辈亦楼船。
凉州词
薛逢（唐代）

千里东归客，无心忆旧游。挂帆游□水，高枕到青州。

君住孤山下，烟深夜径长。辕门渡绿水，游苑绕垂杨。

树发花如锦，莺啼柳若丝。更游欢宴地，愁见别离时。
训儿童八首·洒扫
陈淳（宋代）

奉水微微洒，恭提帚与箕。
室堂须净扫，几案亦轻麾。
秋思七言八首
方回（元代）

郎官己未老秋崖，丞相庚申老讷斋。
己亥□螭竹坡老，吾乡三老挂予怀。
拟题黎簿尉梅隐用其韵
郑刚中（宋代）

梅仙隐去事难论，故种疏梅隐小轩。
虽似扫除颜色冗，不妨游小簿书繁。
月明客共藏花影，醉梦君应到酒尊。
我亦寄身修竹里，颇欣成性得存存。
颂古四首
释清旦（宋代）

嶮崖之处，无处插嘴。
去却药忌，露当门齿。
杈下放身舍命，个里如龙得水。
三千里外赚吾来，捋虎须兮捉虎尾。
岁暮与何通政栋
皇甫汸（明代）

忽忆秦川彦，因怀水部何。银台宵秉烛，金阙晓鸣珂。

物态春应逼，年华暗已过。观梅诗兴在，谁和郢中歌。
沁园春（饯总干陈公储）
李曾伯（宋代）

百尺楼头，奇哉此翁，元龙后身。当壮年襟度，百川鲸吸，平生出当，一片鸥轻。冷淡逋梅，淋淳旭草，但见风雷笔下生。荆州幕，觉坐间小异，乃有斯人。

牙樯喜色津津。正江影涵秋无点尘。对白苹黄苇，且供诗卷，紫薇红药，却演丝纶。举酒延蟾，倚栏闻雁，应念征人归尚春。君王问，尽不妨细说，万里戎情。
颂古三十一首
释梵琮（宋代）

桃花开了杏花开，陈陈香风扑鼻来。
零落尽随流水去，更无一片点苍苔。
题舒女庙
许浑（唐代）

山乐来迎去不言，庙前高柳水禽喧。绮罗无色雨侵帐，

珠翠有禽风绕幡。妆镜尚疑山月满，寝屏犹认野花繁。

孤舟梦断行云散，何限离心寄晓猿。
饱食
陆游（宋代）

饱食无功愧汗青，灯前顾影叹伶俜。马衰犹养疑知路，龟久当捐为不灵。

腰下徒誇绶若若，镜中何止发星星。石帆回首初非远，要及清秋斸茯苓。
有怀十首
刘子翚（宋代）

翁侯满腹是精神，三谒金门计未成。
却跨蹇驴游霅上，秋风雄剑匣中鸣。
游三峰尖
吴与弼（明代）

晴明又喜蹑云烟，旧迹来游兴浩然。心事满怀题不尽，长吟回首五云边。
生查子
辛弃疾（宋代）

谁倾沧海珠，簸弄千明月。唤取酒边来，软语裁春雪。人间无凤凰，空费穿云笛。醉倒却归来，松菊陶潜宅。
同内赏中秋
倪灿（清代）

一轮明月照金盘，今夕飞觞酒斗宽。为惜姮娥太清寂，几人相对话团圞。
导引·母仪天下
佚名（宋代）

母仪天下，圣祚保延长。声教被遐方。严恭孝飨来清庙，鸾辂历康庄。箫韵九奏凤来翔。褘翟焕祥光。惟馨蕊醴奠瑶觞。万寿永无疆。亲承先顾，保祐助吾皇。亿载正乾纲。宗文祖武尊邦社，天下锡蕃昌。六宫扈从亲重翟，清庙荐萧芗。礼行乐备神祈飨，四海永来王。
寄梅溪熊孝廉亘
罗亨信（明代）

孝廉别业梅溪上，矮屋疏篱傍碧岑。流水几湾银作浪，寒花万树玉为林。

垂纶早叶非熊兆，结实宁忘调鼎心。嗟我别来京国久，扁舟何日许相寻。
次韵欧阳伯威因书见寄
赵蕃（宋代）

病过一春事，不惟嗟索居。
酒杯疏到手，药裹每关予。
曹务宁知马，悲歌岂为鱼。
故人能枉问，安否报何如。
有感
杜牧（唐代）

宛溪垂柳最长枝，曾被春风尽日吹。

不堪攀折犹堪看，陌上少年来自迟。
和陶渊明二十首 其八
陈造（宋代）

肮脏老眉面，岂是趋世资。谬著百僚底，躄躠彊折枝。

深知才用百，敢谓时命奇。归耕不顾计，更问婚娶为。

何向不贫贱，肯为寸禄羁。
剔银灯
沈邈（宋代）

江上秋高霜早。云静月华如扫。候雁初飞，啼螀正苦，又是黄花衰草。等闲临照。潘郎鬓、星星易老。

那堪更、酒醒孤棹。望千里、长安西笑。臂上妆痕，胸前泪粉，暗惹离愁多少。此情谁表。除非是、重相见了。
定风波·自前二府镇穰下营百花洲亲制
范仲淹（宋代）

罗绮满城春欲暮。百花洲上寻芳去。浦映芦花花映浦。无尽处。恍然身入桃源路。
莫怪山翁聊逸豫。功名得丧归时数。莺解新声蝶解舞。天赋与。争教我辈无欢绪。
留吴田霜崖吴居士宅予仲女许其孙姻
方回（元代）

众山环如规，中有一川水。
山腴翠树圆，水洁玉石峙。
居人近百家，耕余习文史。
此翁独能诗，早充宾贡士。
平生宦情薄，一试仓庾氏。
中年厌兵革，肥遁白云里。
时时吟一篇，自教孙与子。
满屋读书声，万事不到耳。
问途访幽居，曲折十余里。
麦天小雨霁，初夏风日美。
远迓携饮壶，剧谈并宴几。
门帖句句佳，字画亦劲伟。
尽出句画挂，频共高阁倚。
烹煎茗笋良，饤饾蔬果旨。
鼓吹聒深夜，酒酣未容起。
寒薄攀华盛，两姓合嘉礼。
东床向志学，骨相良可喜。
积德贻后人，方兴未云已。
发稟济青黄，垂绅曳朱紫。
天人幽显间，施报有兹理。
略窥宅边园，培芳茂花卉。
黄莺殆无数，白鸥不知几。
山茶及岩桂，叶叶莹如洗。
间气钟人物，吾故卜诸此。
老夫托姻好，悠远自此始。
定当继朱陈，何但夸孔李。
虞美人·有美堂赠述古
苏轼（宋代）

湖山信是东南美，一望弥千里。使君能得几回来？便使樽前醉倒更徘徊。
沙河塘里灯初上，水调谁家唱？夜阑风静欲归时，惟有一江明月碧琉璃。
颂古十二首
释法泰（宋代）

十分风采露堂堂，玉蘂琼华未比量。
刚被傍人论好丑，因兹难嫁与潘郎。
惜芳菲（述怀）
曹冠（宋代）

寓意登临诗与酒。豪气直冲牛斗。挥翰风雷吼。我生嗟在东坡后。

流水高山琴静奏。莫笑知音未偶。天意君知否。穷通在道吾何有。
踏莎行 答客问云中
曹溶（明代）

堠雪翻鸦，城冰浴马，捣衣声里重门闭。琵琶忽送短墙西，当时不是无情地。

帐底烧春，楼头热浴，百钱便博征夫醉。寒原望断少花枝，临风也省看花泪。
送姚评事入蜀各赋一物得卜肆
张九龄（唐代）

蜀严化已久，沉冥空所思。尝闻卖卜处，犹忆下帘时。

驱传应经此，怀贤倘问之。归来说往事，历历偶心期。
宴桃源
周紫芝（宋代）

帘幕疏疏风透。庭下月寒花瘦。宽尽沈郎衣，方寸不禁僝僽。难受。难受。灯暗月斜时候。
蚊二首
蒲寿宬（宋代）

昼伏夜已动，血人谋其生。
不作林中虎，而为帐下虫。
饥虎有时逢，林密少人行。
微物不可忽，群聚成雷轰。
众觜锥刀鋩，矮屋甑釜烹。
肤爪良自忏，扇扑劳迭更。
下车搏猛虎，一死政自轻。
纖纖无所诘，长夜不肯明，
为我驱蜚廉，么麽一扫清。
浣溪纱
吴昌绶（清代）

落木秋风晚又波。过江名士近如何。桃花扇底泪痕多。

双袖龙钟常怨别，四弦凄恻怕闻歌。一生心事半蹉跎。
偈 其一
释元祐（宋代）

为僧六十鬓先华，无补空门愧出家。愿乞封回礼部牒，免孤蜁老衲袈裟。
题宁国院十全堂
方洵武（宋代）

卢扁不世出，死生非在人。
草木孕妙理，金玉潜至神。
用之固有序，品制非君臣。
世之挟术者，不啻空中尘。
悉以利自售，幽枉何由伸。
韫公药之师，所得无非真。
构堂备观寂，榜墨如堆云。
再味维摩言，深悯芭蕉身。
我病众生病，当推病之因。
诸幻起诸妄，勿药常欣欣。
清明日欲宿石门未到而风雨大作泊灵星小海六首 其四
杨万里（宋代）

一生行路竟如何，乐事还稀苦事多。知是风波欺客子，不知客子犯风波。
侍宴诗
沈庆之（南北朝）

微生遇多幸，得逢时运昌。朽老筋力尽，徒步还南冈。

辞荣此圣世，何愧张子房。
闻官军破吉浪戎小而固虑史氏遗忽因记为二章
薛能（唐代）

一战便抽兵，蛮孤吉浪平。通连无旧穴，要害有新城。

昼卒烽前寝，春农界上耕。高楼一拟望，新雨剑南清。

泸水断嚣氛，妖巢已自焚。汉江无敌国，蛮物在回军。

越巂通游国，苴咩闭聚蚊。空馀罗凤曲，哀思满边云。
鲸川八景·沙堤风柳
家铉翁（宋代）

突兀长堤一望问，几人东去复西还。
堤边日日办迎送，风自翩翻柳自闲。
三代门。武王
周昙（唐代）

文王寝膳武王随，内竖言安色始怡。

七载岂堪囚羑里，一夫为报亦何疑。
别信州席上作
杨察（宋代）

十二天辰数，今宵席客盈。
位如星占野，人若月分卿。
极醉巫峰倒，联吟嶰琯清。
他年为舜牧，协力济苍生。
神鼎歌为任参军赋
黎民表（明代）

神鼎何年出荆土，三趾龙文形制古。丹砂水碧纷斓斑，款识纵横尚堪睹。

就中星罗六十字，读之钳口不能数。王在寒师命太史，对扬王休周仲父。

戈鋋矛戟森开张，蛟螭离奇忽奔舞。嗟尔神物胡为来，中兴抚运重明开。

两宫鼎食备厚养，万方玉铉多良材。千夫操畚筑城下，富媪有意呈奇瑰。

琅函将发出紫气，石窌大吼如惊雷。牧臣盱眵诧灵异，贮之为筑中天台。

衡霍呵卫驱罔两，江汉洗涤倾尊罍。予生好奇颇识字，荒僻安能逢盛事。

搦管争传王太令，得宝况是任公子。空勤枣木勒千言，尚乏赫蹄遗一纸。

逡巡闻未献明堂，金薤灵篇尚秘藏。且罢山中采黄独，期君蚤晚发潇湘。
寄王尊师
张祜（唐代）

天台南洞一灵仙，骨耸冰棱貌莹然。曾对浦云长昧齿，

重来华表不知年。溪桥晚下玄龟出，草露朝行白鹿眠。

犹忆夜深华盖上，更无人处话丹田。
蜀苑赏梅
陆游（宋代）

十里温香扑马来，江头还见去年梅。
喜开剩欲邀明月，愁落先年扫绿苔。
跌宕放翁新醉墨，凄凉废苑旧歌台。
盛衰自古无穷事，莫向昆明叹劫灰。
一剪梅·袁州解印
刘克庄（宋代）

陌上行人怪府公，还是诗穷，还是文穷？下车上马太匆匆，来是春风，去是秋风。
阶衔免得带兵农，嬉到昏钟，睡到斋钟。不消提岳与知宫，唤作山翁，唤作溪翁。
仓檄出惠阳督诸邑蝗
陈元晋（宋代）

古来传说驱蝗法，近岁惊闻田有蝗。
无耐吏饕基地恶，何辜民病重天殃。
秋风要满扶犁望，夏日宁辞走檄忙。
高廪更令淮鼠穿，使星尸祝几炉香。
曹娥庙
陈允平（宋代）

汉碣嵯峨几百秋，曲坟遗庙越山头。
潮声侵帐凤屏冷，云气绕台鸾镜愁。
孝节稜稜双桧立，哀魂渺渺一江流。
椒觞载奠灵风起，知我怀亲送远舟。
娥江市
陆游（宋代）

小聚依江近，支流入浦分。
荒寒孤店雨，零乱野祠云。
薄饷炊畲粟，珍烹采涧芹。
年来去健羡，摩腹自欣欣。
送祢
王维（唐代）

东郊春草色，驱马去悠悠。况复乡山外，猿啼湘水流。

岛夷传露版，江馆候鸣驺。卉服为诸吏，珠官拜本州。

孤莺吟远墅，野杏发山邮。早晚方归奏，南中才忌秋。
海棠
方岳（宋代）

黄州不识春风面，哙伍漫山桃李枝。
银烛夜深妆额褪，锦屏睡李鬓丝垂。
半醒半醉凌晨酒，几雨几晴寒食时。
莫怨家人多命薄，缘愁却入老坡诗。
又一首
邵雍（宋代）

兄既名雍弟名睦，弟兄雍睦情何足。
居常出入留一人，奉亲教子如其欲。
慈父享年七十九，四人稚子常相逐。
其间同戏彩衣时，堂上愉愉欢可掬。
慈父前年忽倾逝，尔弟今年命还促。
独予奉母引四子，日对几筵相向哭。
不知肠有几千尺，不知泪有几千斛。
断尽滴尽无柰何，向日恩光焉可赎。
临传亭 其二
陈樵（元代）

恶雨愁风易结阴，夜游秉烛昼传飧。香添荔子能消日，粥费桃传怕减春。

绿暗有人来折柳，红飞剪纸为招魂。竹间午梦时惊觉，满眼卿云覆锦茵。
丙午寒食厚卿置酒压沙寺邀诸君观梨花独苏子由不至以诗来邀席客同作予走笔依韵和之
强至（宋代）

种梨易长地旧淤，春风一扫无枯株。
沙头古寺枕城角，楼殿自与人迹疏。
看花置酒三月破，点检座客惟欠苏。
酒酣花底不知处，恍若身世游蕊珠。
铜台割据古豪盛，乐事已去惟邱墟。
直须及时结胜赏，莫局官事同辕驹。
林僧迎我屡前揖，野鸟避客遥相呼。
咸阳有花远莫见，岂若此地来须臾。
风前嗅雪不宜缓，春芳过眼犹奔车。
繁枝向月合照映，乱片落地无扫除。
樽边酩酊不复计，马上倒载聊拚扶。
子由闭户自懒出，花与双眼知何辜。
天姿必欲贵纯白，红杏可婢桃可奴。
君诗险绝不容和，梁园骋思惭相如。
句
欧阳澥（唐代）

黄菊离家十四年。

离家已是梦松年。

落日望乡处，何人知客情？（见《纪事》）
偈四首
释师体（宋代）

道生一，无角铁牛眠少室。
一生二，祖父开田说大义。
二生三，梁间紫燕语呢喃。
三生万物，男儿活计离窠窟。
多处添，少处减，
大虫怕吃生人胆。有若无，
实若虚，争掩骊龙明月珠。
肚无偏僻病，不怕冷油虀。
万岁楼
王昌龄（唐代）

江上巍巍万岁楼，不知经历几千秋。
年年喜见山长在，日日悲看水独流。
猿狖何曾离暮岭，鸬鹚空自泛寒洲。
谁堪登望云烟里，向晚茫茫发旅愁。
羲皇谣
邵宝（明代）

无怀民，葛天民，梦邪真？天下无邦我有身。
有身可醉亦可贫，我将用此全吾神。
归来赋成《江有津》，茫茫海内皆风尘。
菊花吾秋柳吾春，先生非邪谁谓羲皇人。
题老翁骑牛图
刘基（明代）

白日上悠悠，竹梢雾已收。晴天不易得，及时当放牛。

邻家放牛不儿童，我家无儿只老翁。寒衣在机织未就，原上烈烈不高风。

勿言衰老筋力簿，有牛可放殊不恶。伹愿天公不相恼，牛背闲眠饥亦好。
次韵答王子贤所寄五首
黎廷瑞（宋代）

夜读新诗重惘然，绝怜尘土过年年。
月供那有千壶俸，日费元年一块钱。
庞老何心更城府，陶公素志只园田。
桃源不在乾坤外，欲问渔郎觅钓船。
次韵阎甥伯温池上八首 其一
晁补之（宋代）

文饶论百揆，豪气阔天宇。归来坐平泉，草木何足数。

只今和文第，怪石几风雨。达生要忘累，人取应我与。
淮阴杂诗六首 其一
邹祖符（清代）

才渡黄河复运河，人家终日傍颓波。西风一夜潮头恶，何处宜防得力多。
江上柳送人
戎昱（唐代）

江柳断肠色，黄丝垂未齐。人看几重恨，鸟入一枝低。

乡泪正堪落，与君又解携。相思万里道，春去夕阳西。
蝶恋花
史浩（宋代）

玉瓮新醅翻绿蚁。滴滴真珠，便有香浮鼻。欲把盈尊成雅会。更须寻个无愁地。

况是赏心多乐事。美景良辰，又复来相值。料得天家深有意。教人长寿花前醉。
苦胃不出二首
李石（宋代）

眇小酲醲总见欺，颠狂苦诉有谁知。
五音莺自调歌舌，百药蜂能酿蜜脾。
世态只堪春睡美，鬓丝偏与落花宜。
欲因耆旧寻乡路，投劾翻然恐未迟。
和王君少筠四声诗次原韵风声
郑国藩（清代）

鸣条拂幔漏声阑，独坐灯前感百端。修竹愁生前度密，疏林夜酿几分酸。

玉楼冻合馀威峭，檐铁音传旅梦寒。记得故园秋欲老，井梧摇落晓烟残。
发衡州后怀使君刘先生
赵蕃（宋代）

四年别师门，十日留函丈。
所问与所知，安得回赐放。
孰为驱之去，兹行定焉往。
倦马苦陂陀，白鸥思渺莽。
玄堂八景为罗大参题 其三 紫峒天衢
黄佐（明代）

天衢在丹霄，紫峒相与通。常有五色云，飞绕蓬莱宫。
杂兴
张镃（宋代）

言貌难取人，宣尼窃丁宁。
如何汝南许，辄擅月旦评。
观其察曹瞒，一言尽生平。
勿谓鉴裁乏，一门称弟兄。
三月二十一日泛舟十绝
刘克庄（宋代）

虽沉璧马计安施，倏忽桑田就渺瀰。
说与神通君看取，潮头不到艮山祠。
顺宁忆弟
王遂（宋代）

犹怜膝下竞儿嬉，岁月光阴去若驰。
闲倚阑干思旧事，却如故老话淳熙。
寄题王阮亭西城别墅十三咏 其四 大椿轩
陈恭尹（清代）

世无千载人，大椿寿谁算。黄帝甲子来，才及春之半。

独有观棋人，还家柯已烂。
七夕二首
李覯（宋代）

无奈家家乞巧何，岂知天上拙人多。
唤他乌鹊辛勤杀，才得扶舁渡浅河。
寓斋即事
葛金烺（清代）

避地得幽憩，闭门风雨寒。如何天宇窄，不抵酒杯宽。

四海正多难，孤怀殊鲜欢。随身几点泪，未敢向人弹。
赠沈博士歌
欧阳修（宋代）

沈夫子，胡为醉翁吟，醉翁岂能知尔琴。
滁山高绝滁水深，空岩悲风夜吹林。
山溜白玉悬青岑，一泻万仞源莫寻。(山 一作：泉)
醉翁每来喜登临，醉倒石上遗其簪，云荒石老岁月侵。
子有三尺徽黄金，写我幽思穷崎嵚。(徽 一作：晖)
自言爱此万仞水，谓是太古之遗音。
泉淙石乱到不平，指下呜咽悲人心。
时时弄馀声，言语软滑如春禽。
嗟乎沈夫子，尔琴诚工弹且止。
我昔被谪居滁山，虽名为翁实少年。(虽名 一作：名虽)
坐中醉客谁最贤，杜彬琵琶皮作弦。
自从彬死世莫传，玉练锁声入黄泉。
死生聚散日零落，耳冷心衰翁索莫。
国恩未报惭禄厚，世事多虞嗟力薄。
颜摧鬓改真一翁，心已忧醉安知乐。(已 一作：以)
沈夫子谓我，翁言何苦悲。
人生百年间，饮酒能几时。
揽衣推琴起视夜，仰见河汉西南移。
满江红（古岩以马，观复遣舟，约余与中斋和后村海棠韵，后寄述怀）
刘辰翁（宋代）

何许相求，且不是、南温北石。也欲学、绝交高论，自陈余癖。万里鱼书长记忆，十年波浪伤离拆。算此舟、不是剡溪舟，空回得。

非出处，何须惜。非瑕类，何须摘。看雪销鸿去，有何留迹。安石岂无同乐意，玄真不是朝廷觅。但眼前、真率暂相违，歌声寂。
忆馀杭十首 其四
潘阆（宋代）

长忆西湖，尽日凭阑楼上望，三三两两钓鱼舟。岛屿正清秋。

笛声依约芦花里，白鸟成行忽惊起。别来闲整钓鱼竿，思入水云寒。
送壶公兄之循州
欧芬（明代）

垂杨芳草竞菁葱，溪阁离尊日照红。人向侯蠃虚左席，客从鲍靓挹仙风。

乘潮怅望随飞鹢，访胜如何托画熊。翘首层峦三百六，相思多在铁桥东。
李俊民三十年前凡两寄诗时困于世故俱不克和
徐瑞（宋代）

囊锦汉时两度傅，箧藏中袭墨尤鲜。
高情应怪诗邮断，末路那尤俗累缠。
过客谈君吟转妙，闭门笑我病堪娄。
擘牋漫寄西风去，唤起乡盟三十年。
蹋莎行（春归怨别）
曾协（宋代）

柳眼传情，花心蹙恨。春风处处关方寸。朱帘卷尽画屏闲，云鬟半ED51罗衣褪。

燕语莺啼，日长人困。鱼沈雁断无音信。琵琶声乱篆烟斜，寸肠欲断无人问。
苏轼秀石苍筠小轴
弘历（清代）

醉道士逢隐君子，粗疏气味自相投。不拘绳墨皆真趣，便对炎嚣亦凛秋。
别徐敬菊
黄庚（元代）

契阔又两载，光阴一掷梭。
祗因离别久，不觉语言多。
安得长留此，其如欲去何。
诗盟终未冷，早晚更相过。
贻徐生
齐己（唐代）

可能东海子，清苦在贫居。扫地无闲客，堆窗有古书。

少年犹若此，向老合何如。去岁频相访，今来见亦疏。
西地锦·重过黄梁古驿
佚名（宋代）

重过黄梁古驿。著一鞭春色。长亭细柳，青青尚浅，不禁攀折。且醉章台风月。莫归鞍催发。紫泥诏下，朝天去了，如何来得。
携筇
刘子翚（宋代）

晨起偶无事，携筇出潭川。
翩翩双凫飞，宛若导我前。
林静滴残雨，村深澹寒烟。
当春足膏泽，俯夏余清妍。
野溜绿交贯，山花红接连。
雄观发新奇，胜地穷攀缘。
据石弄惊急，班荆荫连卷。
幽怀脱尘拘，如超混芒先。
向令作兴来，未必胜偶然。
荣观事多乖，内取乐乃全。
他时谁继游，此意遥相传。
离家
韩偓（唐代）

八月初长夜，千山第一程。款颜唯有梦，怨泣却无声。

祖席诸宾散，空郊匹马行。自怜非达识，局促为浮名。
西湖与性上人话别
林逋（宋代）

秋山与湖水，远近如相送。
后府宿扁舟，知师有归梦。
送人赴沅州任
翁卷（宋代）

旧贡包茅地，中存古意长。
去程逢岳雪，上事带春阳，
雾结硃砂气，波流白芷香。
大夫祠寂寞，烦与奠椒浆。
水龙吟（和韵）
李曾伯（宋代）

归来袖手江湖，不妨左右持螯白。凉宵幸对，一轮端正，娟娟秋白。万宇冰清，千林霜缟，更无云隔。对金茎露冷，铜壶漏静，梧阴转、画桥北。

堪叹平生辙迹。算纷纷、为谁驱役。兔蟾应笑，蝇蜗累我，中年虚历。抖擞吟情，徘徊舞影，可怜佳夕。怅力微心在，梦中一曲，似黄楼笛。
四月十四日至广陵
郑伯熊（宋代）

春归村坞绿阴迷，又向山腰转马蹄。收尽雪芳犹采撷，割残云穗再扶犁。

乡谣到处无音律，野饭黄昏只笋齑。惟有客愁消不得，隔溪篁竹子规啼。
闻胡邦衡改知泉州复用前韵
王十朋（宋代）

上念温陵为择人，知公名节世无邻。犯颜合在论思地，起废聊为岳牧臣。

缪政居前诮糠秕，刚肠别久转车轮。天教我辈簪重盍，只恐留中拱帝宸。
唐大飨拜洛乐章。昭和
武则天（唐代）

舒云致养，合大资生。德以恒固，功由永贞。

升歌荐序，垂币翘诚。虹开玉照，凤引金声。
和沈诚庄绎韵（四首）
邹奕（明代）

荏苒伤春老，蹉跎惜岁华。
客居移未定，社酒不须赊。
花柳知无恙，云山画莫加。
寻芳徒步好，何用早将车。¤
挽清湘令董介轩
许月卿（宋代）

偏得人间谤与名，盖棺方定伯夷清。
五经笥满风云壮，百尺楼高星斗横。
明月照庭香不断，狂飚吹雪意如生。
河汾回首成今古，礼乐犹将致太平。
卜算子·望青鸾峰
陈家庆（清代）

出谷堕层云，握秀插晴碧。百步天梯蜿蜒来，空翠沾衣湿。

有美似天都，玉屏遥侍立。青鸾振翼忽飞还，招我入瑶席。
昆山纪游因奉潘印川先生 其二
陈履（明代）

苕上山川何壮哉，上卿池馆此中开。松崖风起涛声沸，萝径烟消翠色来。

洚水几年勤禹稷，名园何日集邹枚。清狂游兴应无尽，愧乏登高作赋才。
颂古三十八首
释慧方（宋代）

灵山用处许谁知，迦叶偷颜笑展眉。
动便最初先漏泄，儿孙扶取上玄机。
秋日即事八首
郭印（宋代）

新筑茅庐古道傍，养成松竹可深藏。
西风颇动归欤兴，不是悲愁赋感伤。
偈颂一百零四首
释绍昙（宋代）

丈夫膝下有黄金，争肯与他人作礼。
须弥灯王，脚头脚底。
御沟
文彦博（宋代）

远疏银派浪，深入帝王州。不为朝丹禁，何缘异众流。

冷穿平乐观，清绕景阳楼。金屋严妆罢，香波苑外收。
【双调】庆东原_风月所举问
王晔（元代）

风月所举问汝阳记黄肇退状
于飞燕，并蒂莲，有心也待成姻眷。吃不过双生强口脔，当不过冯魁斗谝，甘不过苏氏胡扇。且交割丽春园，免打入悲田院。
折桂令
问苏卿
俏排场战曾经，自古惺惺，爱惜惺。燕友莺朋，花阴柳影，海誓山盟。哪一个坚心志诚？哪一个薄幸杂情？则问苏卿，是爱冯魁，是爱双生？
答
平生恨落风尘，虚度年华，减尽精神。月枕云窗，锦衾绣褥，柳户花门。一个将百十引江茶问肯，一个将数十联诗句求亲。心事纷纭：待嫁了茶商，怕误了诗人。
殿前欢
再问
小苏卿：言词道不得实诚，江茶诗句相兼并。那件著情，休胡芦提二四应，相傒幸。端的接谁红定？休教勘问，便索招承。
答
满怀冤，被冯魁掩扑了丽春园，江茶万引谁情愿？听妾明言。多情小解元，休埋怨。俺违不过亲娘面。一时间不是，误走上茶船。
水仙子
驳
明明的退佃丽春园，暗暗的开除了双解元。惨可可说下神仙愿，却原来都是骗。再谁听甜句儿留连。同他行坐，和他过遣，怎做的误走上茶船？
招
书生俊俏却无钱，茶客村虔倒有缘。孔方兄教得俺心窑变，胡芦提过遣，如今是走上茶船？拜辞了呆黄肇，上复那双解元，休怪俺不赴临川。
折桂令
问冯魁
冯魁嗏你自寻思：这样娇姿。效了琴瑟，不用红娘；则留红定，便系红丝。最你呵有甚风流浪子，怎消得多情俊俏媃儿？供吐对实同，说了缘由，辨个妍媸。
水仙子
答
黄金铸就劈闲刀，茶引糊成刬怪锹。庐山凤髓三千号，陪酥油尽力搅。双通叔你自才学，我揣与娘通行钞。掂了咱传世宝，看谁能够凤友鸾交。
折桂令
问双渐
小苏卿窑变了心肠，改抹了姻缘，倒换排场。强拆鸳鸯，轻分莺燕，失配鸾凰。实丕丕兜笼富商，虚飘飘蹬脱了才郎。你试思量，不害相思，也受凄凉。
水仙子
答
阳台云雨暂教晴，金斗风波且慢行。小苏卿是接了冯魁定，俏书生便噤声。没来由闲战闲争，非干是咱薄幸。既然是他浅情，我著甚干害心疼。
折桂令
问黄肇
丽春园黄肇姨夫，人道你聪明．我道你胡突。苏氏掂俫，双生搠淹，你到地妆孤。怕不你身上知心可腹，争知他恨前似水如鱼。休强支吾，这样恩情，便好开除？
水仙子
容
风流双渐惯轮铡，澜浪苏卿能跳塔。小机关背地里商量下，把俺做皮灯笼看待咱，从来道水性难拿。从他赸过，由他演撒，终只是个路柳墙花。
折桂令
问苏妈妈
苏婆婆常只是熬煎，临逼得孩儿，一谜地胡扇。使会虚脾，著些甜唾，引起顽涎。用力的从教气喘。著昏的一任头旋。只为贪钱，将个婵娟，卖上茶船。
水仙子
答
有钱问甚纸糊锹，没钞由他古锭刀。是谁俊俏谁村拗，俺老人家下性索。冯员外将响钞递著，双生咷休干闹。黄肇嗏且莫焦，价高的俺便成交。
议拟
双生好去觅前程，黄肇休来恋寡情，冯魁统镘刚婚聘。老虔婆指证的明，小苏卿既已招承。风月所成文案，莺花寨拟罪名，而春园依例施行。
颂一百则
释重顯（宋代）

凛凛孤风不自夸，端居寰海定龙蛇。
大中天子曾轻触，三度亲遭弄爪牙。
圭父为彦集置酒白莲沼上彦集有诗因次其韵呈坐上诸友
朱熹（宋代）

大阮归来客满堂，更移芳席近回塘。共怜的皪水花净，并倚离回风盖凉。

银笔看题青玉案，佳人怅望碧云乡。此时此景真愁绝，病著无因为举觞。
官成武主簿作五首
王禹偁（宋代）

释褐来成武，始知为政难。
每签逃户状，羞作字人宦。
冷砌莓苔遍，荒城草木寒。
宦情销已矣，时梦钓鱼滩。
赏春
宋度宗（宋代）

珠帘翠幕千门晓，丽日和风万国春。
乍雨乍晴虽莫测，无非天地发生仁。
虞美人
胡文卿（宋代）

枢庭喜庆生辰到。仙伯离蓬岛。鲁台云物正呈祥。线绣工夫从鲁、日添长。

满斟绿醑深深劝。岁岁长相见。蟠桃结子几番红。笑赏清歌声调、叶黄钟。
冬日偶成
寇准（宋代）

正是旅愁悲远宦，况逢边塞向残年。
轮蹄影绝冬深路，鸟雀声稀雪后天。
探骑经旬无使客，戍楼终日有烽烟。
病来无复拈樽酒，独向虚窗尽日眠。
和金沙蒋文海韵
仇远（元代）

昔我客朱方，曾识三数公。
独欠之句曲，遍走山西东。
向来刘与王，畴能继高风。
今我来金渊，尸祝素王宫。
阅人晨星稀，见子夕照红。
何当分邻烛，竹径相与通。
铜官悬望五松山
黄庭坚（宋代）

北风无时休，崩浪聒天响。
蛟鼍好为祟，此物俱神王。
我来五松下，白发三千丈。
松门闭青苔，惜哉不得往。
今日天气嘉，清绝心有向。
子云性嗜酒，况乃气清爽。
此人已成灰，怀贤盈梦想。
衣食当须几，吾得终疏放。
弱女虽非男，出处同世网。
搔背牧鸡豚，相见得无恙。
大年仙人乐天遗雷符一卷为题
张翥（元代）

一夕空飞解剑形，先生神气即风霆。已还天阙朝群帝，别写雷符使六丁。

辽海鹤归云邈邈，葛陂龙化水冥冥。只今有子能传业，来奉祠官篆檄灵。
重五出都门后一日效乐府作
任希夷（宋代）

沧江丽晴晖，扬铃出王畿。
双阙望中远，片帆波上飞。
殷雷车马隔，遏云歌史希。
归东水浩浩，拱北心依依。
难云周行寘，犹恨天颜违。
年华易婉晚，何日当旋归。
和韩子苍游赤壁
何颉之（宋代）

儿时宗伯寄吾州，讽诵高文至白头。
二赋人间真吐凤，五年溪上不惊鸥。
蟹尝见水人犹怒，鹘有危巢孰敢留。
珍重使君寻故迹，西风怅望古城楼。
送万老六言
张孝祥（宋代）

桑下不须再宿，囊中莫留一钱。打鼓退高台寺，洗脚上五湖船。
荫千赵生游庠志喜
缪思勃（清代）

曾携书卷到茅堂，春韭秋菘共饱尝。昨夜灯花先有信，令人还忆旧青箱。
寄吴氏女子
王安石（宋代）

伯姬不见我，乃今始七龄。
家书无虚月，岂异常归宁。
汝夫缀卿官，汝儿亦搢綎。
儿已受师学，出蓝而更青。
女复知女功，婉嫕有典刑。
自吾舍汝东，中父继在廷。
小父数往来，吉音汝每聆。
既嫁可愿怀，孰知汝所丁。
而吾与汝母，汤熨幸小停。
丘园禄一品，吏卒给使令。
膏粱以晚食，安步而车軿。
山泉皋壤间，适志多所经。
汝何思而忧，书每说涕零。
吾庐所封殖，岁久愈华菁。
岂特茂松竹，梧楸亦冥冥。
芰荷美花实，弥漫争沟泾。
诸孙肯来游，谁谓川无舲。
姑示汝我诗，知嘉此林垌。
末有拟寒山，觉汝耳目荧。
因之授汝季，季也亦淑灵。
讯何文起
李之世（明代）

秋风馀几日，亭院定萧閒。竹径缘谁扫，花扃聊下关。

溪声来一派，峰色净双鬟。却忆同栖处，余今倦出山。
山中获野禽恭进太皇太后
玄烨（清代）

吹笳清辇道，大地杂旌旂。万壑来秋色，千岩散落晖。

鹰随山雉远，箭带野禽归。遣使呈鲜味，须令马迅飞。
舟中作
陆游（宋代）

晤语无人与遣愁，出门聊复弄轻舟。
山穿烟雨参差出，水赴陂轻散漫流。
隔叶雄雌鸣谷鸟，傍林子母过吴牛。
数家清绝如图画，炊黍何妨得小留。
戏东张茂才
李攀龙（明代）

罗姑春酒百花香，潦倒张郎自不妨。为问君家三妇艳，今朝若个画眉长。
咏史上·河间献王
陈普（宋代）

礼乐将兴汉德凉，活麟天把付锄商。
周官千载埋黄壤，两汉如今几献王。
次韵公权子通唱酬诗四首 其二 阊门怀古
朱长文（宋代）

九曲堙沦茂苑荒，吴人谁复怨吴王。莫言故国千秋远，知是仙家几日长。

湖上只誇浮海相，里中休笑效颦娘。旧时芳径今犹在，但属渔樵自采香。
忆故山
方干（唐代）

旧山长系念，终日卧边亭。
道路知已远，梦魂空再经。
秋泉凉好引，乳鹤静宜听。
独上高楼望，蓬身且未宁。
园居杂兴二首 其一
黎民表（明代）

时雨涤芳园，林皋薄暄燠。微风捎池荷，轻云荫修竹。

怀人倦寝兴，褰裳展游瞩。鯈鱼出深渊，蜚鸿渐高木。

云胡限欢赏，跬步成川陆。琴心乱无绪，樵歌断复续。

缅彼濠上游，怅望清溪曲。卜筑倘有期，从君蓺松竹。